送廓然
作者：釋德洪
朝代：宋

paragraphs: 長沙古都會，何以冠荆楚。
但曰財富强，山水最佳處。
那知號大藩，寔以英俊聚。
張侯官雖冷，藉甚有名譽。
心胸高崔嵬，萬卷相撐拄。
君看逸羣姿，矯不受控御。
罷官當北歸，一室譁兒女。
想見駝鐸聲，桑棗黄塵路。
倚馬草十制，膽氣見眉宇。
此職誰當之，夫子無媿負。
璧門黄金閨，獨宿無晤語。
時應夢湘江，醉卧聞柔櫓。